Робърт Лоуъл
Есен 1961

Превод от английски: Александър Шурбанов, —

chitanka.info

Напред-назад, напред-назад,

любезен като висш чиновник,

със своето тик-так, тик-так

люлее се оранжевият месец

на вехтия часовник.

Такава есен. Нервна препирня

на ядрена война.

Разчепкахме унищожението си до смърт.

Аз плувам — рибка мъничка, затворена

в ателието зад прозореца.

Пристига краят ни.

И месецът се вдига,

от ужас просиял.

Държавата е

водолаз под стъклена камбана.

Бащата не е щит

за своето дете.

Като купчина паяци, от бяс

обзети, плачем с глас,

но все без сълзи.

Природата е отражение.

Едничка лястовица прави пролет.

Тъй лесно е да се отчитат

минутите,

ала стрелките се заплитат.

Напред-назад.

Напред-назад, напред-назад…

Единствена опора имам. Ей я —

люлеещото се оранжево и черно

гнездо на чичопея.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.